Vyfde vlaag gedryf deur twee subvarianteArgieffoto bloot ter illustrasie. (Foto: Unsplash) Die Wêreldgesondheidsorganisasie (WGO) sê twee nuwe Omikron-subvariante dryf nou ŉ toename in nuwe Covid-19-gevalle in Suid-Afrika. Die hoogs oordraagbare Omikron-variant, wat in November verlede jaar vir die eerste keer geïdentifiseer is, is die dominante variant in die land en verantwoordelik vir die meeste van die nuwe gevalle. Dit is lank reeds bekend dat Omikron verskeie subvariante het, met BA.2 wat verreweg die mees dominante subvariant is. Nou het wetenskaplikes nóg twee subvariante van Omikron geïdentifiseer, naamlik BA.4 en BA.5, en hulle meen dat dié subvariante waarskynlik verantwoordelik is vir die nuwe gevalle in die land. In sy jongste epidemiologiese verslag het die Verenigde Nasies (VN) se gesondheidsagentskap gesê die subvariante het ŉ paar bykomende mutasies opgedoen, wat hul eienskappe kan beïnvloed. “Dit is egter te gou om te weet of hierdie nuwe subvariante erger simptome as ander Omikron-subvariante kan veroorsaak,” sê Tedros Adhanom Ghebreyesus, hoof van die WGO. “Vroeë data dui egter daarop dat inentings steeds beskerming bied teen ernstige siektes en dood.” Kenners het verlede maand aangevoer dat slegs ŉ splinternuwe Covid-19-variant nóg ŉ virusvlaag tot gevolg sal hê. Hoewel die nuwe gevalle ŉ tyd lank afgeneem het, het dit weer einde April die hoogte begin inskiet. Altesame 6 170 nuwe koronavirusgevalle is teen Woensdagaand in Suid-Afrika aangemeld, vergeleke met die 2 650 nuwe gevalle aan die begin van die week. ‘Blind’ oor hoe virus muteer Volgens Ghebreyesus is die WGO in effek “blind” oor hoe die koronavirus in verskeie lande muteer. “Ons weet nie wat volgende kom nie,” sê hy. Die WGO het amptelik meer as 6,2 miljoen Covid-19-verwante sterftes wêreldwyd sedert die aanvang van die pandemie aangemeld. Die sterftesyfer kan egter veel hoër wees, meen kenners. Nuwe koronavirusgevalle het wel wêreldwyd begin afneem en is nou die laagste sedert Maart 2020. “Hoewel ons hierdie tendens verwelkom, vertel dit nie die hele storie nie, aangesien gevalle nou weer in die VSA en Afrika begin toeneem.” Ghebreyesus het bygevoeg dat die gebeure in Suid-Afrika wys dat toetsing en rangordebepaling absoluut van kardinale belang is. “Die BA.4- en BA.5-subvariante is geïdentifiseer omdat Suid-Afrika steeds die noodsaaklike genetiese rangordebepaling doen waarmee ander lande nou opgehou het.”